กรมอนามัย ห่วงผู้สูงอายุรวมตัวปฏิบัติธรรมในศาสนสถานช่วงโควิด-19 เสี่ยงแพร่เชื้อ แนะแยกปฏิบัติธรรมอยู่บ้านปลอดภัยกว่า
นายแพทย์สุวรรณชัย วัฒนายิ่งเจริญชัย อธิบดีกรมอนามัย เปิดเผยว่า จากข่าวที่พบผู้ปฏิบัติธรรม 42 คน ที่จังหวัดเชียงใหม่ ติดเชื้อโควิด-19 ว่า ในกรณีนี้ขอให้กลุ่มผู้สูงอายุที่นิยมไปปฏิบัติธรรมที่สถานปฏิบัติธรรมทุกจังหวัด หลีกเลี่ยงกิจกรรมดังกล่าวในช่วงนี้ แต่ใช้วิธีการปฏิบัติธรรม หรือทำพิธีกรรมทางศาสนาต่างๆ ที่บ้านแทน เพื่อความปลอดภัย ลดความเสี่ยงติดและกระจายเชื้อ เนื่องจากผู้สูงอายุ เป็นกลุ่มเปราะบางและมีความเสี่ยงต่อการติดเชื้อได้ง่ายจึงต้องระวังเป็นพิเศษ ข้อมูลกรมอนามัยที่ผ่านมา พบอัตราการเสียชีวิตของผู้สูงอายุในช่วงสถานการณ์โควิด-19 คิดเป็นร้อยละ 53 และเสียชีวิตมากที่สุดในช่วงอายุ 60–69 ปี ซึ่งผู้สูงอายุส่วนใหญ่ที่เสียชีวิตจากโรคโควิด-19 จะมีโรคประจำตัว โดยพบป่วยเป็นโรคความดันโลหิตสูง ร้อยละ 36   โรคเบาหวาน ร้อยละ 28 และโรคไต ร้อยละ 18สำหรับประชาชนทั่วไปที่นิยมนำอาหารและสิ่งของไปถวายที่วัด ต้องป้องกันตนเองอย่างเคร่งครัด โดยยึดหลักปฏิบัติตามมาตรการป้องกัน D-M-H-T-T-A คือ เว้นระยะห่าง สวมหน้ากาก ล้างมือบ่อยๆ ตรวจวัดอุณหภูมิ ตรวจเชื้อโควิด-19 ใช้แอปพลิเคชันไทยชนะ/หมอชนะ และสามารถเข้าไปประเมินตนเองได้ผ่านแอปพลิเคชัน "ไทยเซฟไทย"